Majalah Bina Warga HKI Online / e-magazine: September 2008\nMinggu, XXIV Dung Trinitatis\nJAGA MA HAMU\nMarkus, 13:14 – 23\n1. Marende : BE. No. 238 : 1 + 3\nTorop do sian halak Jahudi na manghaporseai, ia Jesus ima sahalak panurirang (Bdn. Mat. 21:11; Luk 7:16; Joh. 9:17). Dipatangkas pangulaon ni Jesus do Ibana songon sada panurirang. Di suriranghon Ibana do taringot tuhalelengse ni huta Jerusalem dohot ari ni hasiangan on. Masa ma haporsuhon godang jala lam torop angka panurirang pargapgap laho mangaliluhon haporseaon ni torop jolma i. . Lam tubu ma na so so uhum, jala lam holang ma jolma i sian holong ni roha Sada jaminan didok do: jolma na jaga, jala namanahan ro di ujungna do paluaonNa. Dibahen Jesus do gombaran ni hataridaan hinajorbut ni na naneng masa songon patujolo ni ajal ni hasiangan on. Na masa ma hinajorbut ni na so uhum tu inganan na badia i, na mampangkorhon tu ngolu ni hajolmaon, mangaliluhon roha ni jolma i dao sian Debata. Alai Jesus mangalumbahon molo tung masa pe hinagaor ni na jorbut i asa sude jolma i jaga jala dungo.\nTung tangkas do di paingot turpuk on hita, asa hita maporus tu dolok batu na togu ima napinatupa ni Debata (Bdn. Pslm 30:8), alana molo masa hasusaan, parungkilon holan Debata do na gabe haporusan ni hita naporsea manang na boha pe jurbut ni i. Alani angka jolma naung porsea di Debata unang olo be di ihoti, dilohoti arta na diportibion. Jotjot do masa diportibion , molo masa hagunturon jala mangihut ma muse masa hagogoon mangalului pangomoan di dirina sambing. Alani do didok umpama ni halak batak: mandurung di nalitok na marlapatan do i mamangke kesempatan dalam kesempitan. Donganna susa, marsitaonon alai ianggo ibana mangalului pangomoan sian na masa didonganna do. Mamangke tingki mambuat, manangko arta ni dongan molo ro hasuaan sarupa do i na parsidohot do hita disi mangaori jala manusai nasida. Alani do didok: “Na di bilut parginjang ni jabuna, unang ma dialap angka ugasan na di jabui, di na mijur i ibana” (Ay.15).\nSomanal hita jolma ndang hea marnasae ianggo arta na dihasiangan on do. Sarupa do i songon na manginum aek ni laut, lam godang ta inum lam mauas. Alani do pola didok: Na di ladang unang ma pola humusor mambuat ulos na di tingki na bahaya situtu. Unang adong istilah paima jo satongkin, sanga dope i, alai bissan adong tingkim malua, palua dirim. Ndang porlu marulos dua manang na bagak, ndang dapot haluaon di Jesus. Alani do hita ingkon mangulahon partangiangon. Martangiang i ma sada jantung ni jolma manjalo sian Debata mambahen mangolu jala margogo di ngoluna. Ai masa ma di partaonan ngali na porsuk dohot halojaon so adong gogo apalagi di partaonan ngali na mangkorhon borat sundat jala borat mangalangka. Manang di ari sabbat mardalan dao, molo ditaringoti muse angka na gabegabean jala panarusan, sudena i manggombarhon adong penghalang, adong na mandokdok i gabe sungkot mangalangka, manang mandapothon Tuhan Jesus.\nJaga ma hamu, sada kalimat parenta na maralasan jala pasti. Asa ndada holan dipardangingon marungkil di panosak ni hagagaor i alai dohot do nang marungkil di haporseaon. Tubu angka kristus pargapgap, nang angka panurirang pargaggap na manogu roha tu haliluon na mandok, disan, dison do kristus i, i ma na ro sian sibolis (2 Tes. 2:9). Haroro ni Kristus i patar do, ai songon hilap na mullop di habinsaran marnalanala ro di hasundutan. Ingkon sude marnida Kristus i di haroroNa i ndang marsibuni, alai patar do diida saluhut.\nPahot ma haporseaonmu di Tuhan i unang mungilungil, dungo ma unang tarpodom ai nunga di palumba hian i tu hita marhitehite hataNa. Haporseai ma hata i ai do haluaon, haposi Tuhan Jesus i, mudarNa i ma golom. Alani i ulahon partangiangon mangido gogo sian Debata asa adong hasanggupanmu mangalangka, asa adong kemampuanmu humusor molo tung borat parungkilonmu. Alani jaga ma ho, ulahon ma partangiangon asa songop tu ho asi ni roha, asa malua ho sian angka na jorbut i, ai bangso na pinillit do hita.\nMansai godang do di ngolunta on na gabe pangambati hita boi marsaor tu Debata. Boha do bahenonta mangalo angka pangambati i, asa boi hita marsaor tu Debata?\nDi ari na parpudion mansai godang angka ajaran boi mambahen hita tersesat. Boha do bahenonta mangalo angka ajaran, parpoda haliluon i?\nMolo ro pangunjunan tu ise do hita marsihohot? Boasa?\n5 Tangiang pangondianon/Syafaat\n6. Marende : BE. No. 230: 2-3 (Papungu Pelean)\n7 Tangiang Panutup.\nPdt. Eben Hutasoit, STh (HKI Resort Panei Tonga)\nMinggu, XXV Dung Trinitatis\nDUNGO MA HAMU\nAmos 6: 1 – 7\n1. Marende: BE. No. 202: 2-3\nMarhite turpuk on ditogihon do hita asa di sude ngolunta naeng jumolo manungkun lomo ni roha ni Debata, jala tatangihon hataNa. Tapangke ma ngolunta on gabe inganan partangiangan mandapothon Debata. Unang adong di partingkianta, hita mencoba mandapot mamang aha pe songon na binahen ni halak na so marugamo laho mandapot manang aha pe. Ala boi masa do ndang manpangkorhon patangiangon tu praktek ngolu siapari, di bahen i do mansai tajom dialo, di kritik si Amos nasa bentuk ibadah na munafik. Na di halomohon Debata masa di tongah-tongah ni bangso i ima: hatigoran dohot hasintongan songon parbue ni partangiangon ni nasida. Alana holan alani hasintongan dohot hatigoran umbahen na di palua Debata jolma i sian angka ragam ni parmaraan dohot hagogoton. Sintuhuna, si Amos mangalo praktek “Kesalehan” ni halak na ringgas tu partangiangan, hape realitas, praktek ni ngoluna siganup ari dao manang dipasiding do Debata nang uhumNa. Mansai torop do bangsoi songon na tingkos berengon ulaon na hape laho manegai, dohot patubu parbolatbolahan do di tongah-tongah na humaliang na.\nBoi do di sada partingkian masa pahosing uhum ala ndang marlakku uhum i. Molo masa pe na sisongoni, ndang pasombuon ni Debata kondisi i mardalan torus mardalan. Unang ma hita gabe songon bindorang (Bunglon), na sai manolopi angka na hurang denggan di bagasan ngolunta on. Sai songon siboan dame berengon hape na jat do diualahon. Alai talehon ma dirinta gabe alat ni Debata pasauthon keadilan i marhitehite na tamulai sian dirinta be pataridahon hatigoran dohot hasintonganNa. Molo di hasogohon halak pe nuaengon halak sipamodai, alai halak Kristen ingkon do manghatahon, mangulahon hasintongan i. Molo pe so ditangihon i nuaeng, anggo di tingkina parhatutuonna do na sintongi. Taingot ma, di tingki na nang pe sada bangso disurirangi si Amos, holan sahalak na do manghatahon hatigoran i, alai mampu do ibana merubah keadaan lam tu denggan na. Alani marroha na dungo ma hita laho patupahon hasintongan, hatigoran nang uhum na sian Debata.Unang ma ngolunta on ngolu na bersandiwara, alai ingkon na tongtong do marojahan tu hata nang uhum ni Debata. Ipe ingkon saut do hasintongan i marhitehite hita di lingkungan, gereja, rumah tangga nang tu saluhut bangso na di portibion. Ingkon sian hita do mamungkamangulahon hatigoran, sian i ma olo Debata pahothon hatigoran tu hita, molo so olo hita mangulahon hatigoran tontu sahali ngolunta on gok dohot hapalsuon. Ai marhite na taulahon do hatigoran gabe dapot hita ma tua nang las ni roha sian Debata. Alani marroha na dungo ma hita, mangihuthon Debata, unang lilian binaen ni panagit ni portibion\nMansai ragam do dilului jolma di portibi on asa sonang mangolu nian. Molo ro sitaonon, sahit dohot angka na asing sai dilului do dalan asa malua sian i. Alai marhite turpuk on, tung tangkas do disoarahon: lului hamu ma hasintongan dohot hatigoran, uhum ni Jahowa asa mangolu hamu. Asa ngolu ni jolmai unang ngolu na gok sipalensem, na songon simarememe sai songon na uli berengon hape ndang hasea. Unang ma dirajumi rohanta, portibion silehon hangoluan, ndada hamoloon ni jolma i, tung mangasahon Jahowa do. Alani so tung olo hita lilu gabe manulahon hajahaton holan mangalului hangoluan sian portibion. Baliksa di soarahon do asa hita “Marroha na dungo” laho mangului jala mangulahon hasintongan, hatigoran na sian Debata dungi dapotan tua dohot haluaon ma hita.\nDisoarahon do tu ganup ngolunta ganup marsada-sada:”hagigihon hamu ma na jat i, jala haholongi hamu na denggan, jala hajojonghon hamu uhum di ganup tingki”. Debata do hagogoonta, Debata ma pangalualuanta. Molo tung ingkon marsitaonon pe hita alani haporseaonta, alai gabe parjambar do hita di hangoluan sisalelengna. Sangkap hatuaon do disangkapi Debata tu angka na mian jala na olo dungo mangulahon hasintonganNa. Alani dokma di bagasan ngolum:”Ale Debata, hasintongan do lomo ni rohaM, jala dihasogohon Ho do hajahaton, jala sai Ho do ihuthonon nami. Sai paimbaru jala padungo ma rohanami asa tau hami manimbangi lomo ni rohaM, asa huboto hami mamolati na denggan sian na roa”.\nSongon sada ina hamu jotjot do di bereng hamu pangalaho ni donganmu, ndang gabe tiruan, alai gabe sisurahan/sihasogohonon. Boha do sikap muna tu angka ina sisongoni?\nGodang do ngolu ni angka jolma saonari on ngolu na marsipalensem (Pura-pura) jala mangolu ndang di bagasan hasintongan. Boha do baenonta manogu nasida asa olo marhamubaon?\nBoha do bahenonta asa dungo hita mangulahon hasintongan dohot hatigoran nasian Debata?\n6. Marende : BE. No. 171: 1+3 (Papungu Pelean)\n7. Tangiang Panutup.\nMinggu XXVI Dung Trinitatis\nARGA BAEN BARITA NA ULI I\nNats : 1 Tessalonik 5: 12-22\n1. Marende: BE. No. 140: 3-4\nRap do hita umbotosa, nasa parbarita nauli na mamaritahon barita nauli i ndang mamboan sinjata, manang bohal ni pardagingonna. Molo ditulak jolma i barita nauli i borhat do ibana tu inganan na asing. Godang do insak-insak, reherehe tu parbarita nauli; pola do deba sian halak Kristen i adong do na barani mambadai, paroaroahon parbarita nauli i. Somalna molo masa hatiha nasongoni tung tangiang na do dipasahat tu adopan ni Debata siala sude na nialamanna i. Dipangido do tu Debata asa muba roha ni jolma i, di uba jala dipaimbaru Debata. Pangalaho ni Tuhan Jesus do na pinatuduna disi. Alana molo marbarita nauli jamitana do ngoluna, ngoluna do gabe jamitana. Lapatanna: Parbarita nauli i gabe sorminan tu ganup na humaliang.\nSude do halak Kristen tarjou gabe parbarita nauli (Bdn. Mat28:19-20) mamaritahon barita haluaon i marhitehite pangalaho na denggan, panghataion na lambok jala marimpola. I do ulaon ni Tuhan Jesus umbahen na ro Ibana tu portibion. Manaluhon hajahaton marhite ulaon na denggan, manaluhon riting manang muruk ni roha marhitehite halambohon dohot na olo patoruhon raha . Sandok, ulaon ni halak Kristen ingkon maniru pambahenan ni Tuhan Jesus do di nalaho marbarita nauli. Alai anggo barita na uli i ma hagogoon ni Debata laho paluahon, na tuk mangaramoti angka na hot jongjong di bagasan haporseaon di Jesus Kristus. Alani i, hak dohot kewajipan ni halak Kristen do manjalo barita na uli i, jala tanggung jawab na do laho mamaritahon i tu halak na asing na olo manjalosa. Naeng ganup halak mangantusi dohot mamboto, ia nasa ngoluna manang dibasan las ni roha manang arsak ni roha pe ingkon tongtong mian hata ni Debata. Alana holan asi ni roha ni Debata sambing do imana boi hita sanga mangolu sahat tu tingkion. Jala di situasi hangholuantai sai tongtong do adong angka perubahan-perubahan tu na lam mambahen na denggan dohot las ni rohanta. Ndada na gabe hurangan hita molo laho hita marbarita nauli, alai sebalikna sai gok hasonangan, pasu-pasu do hadirion ni jolma naolo mambarita nauli.\nTanda ni halak naung mian di Tuhan i do molo olo ibana manghamauliatehon hangoluanna. Jala halak angka na songoni i ndang olo be i gintalan ni angka hagiothagiot ni rohana laho mangangkali, manangko na di donganna. Alai jolma naung manghangoluhon barita nauli itongtong do sabam rohana di nasa tumpal dohot pasupasu naung diturpukhon tu ibana huhut tongtong mandok mauliate saluhut ngoluna tu Debata di nasa pandonganion na binahen ni Debata di bagasan ngoluna. Ai marhite na sai tongtong marsaringar hata mauliate i di ngolu ni jolma disi ma tandana naung mian jala mangolu hata ni Debata.\nNa manghuling do hata on tu hita nueng huhut paingothon hadirionta. So tung do holom rohanta di panjouon ni Tuhan di ulaonta laho marbarita nauli huhut patupahon na denggan i. Marguru tu roha na hombar mangihuthon panjouon ni Tuhan i taulahon angka barita nauli i, asa boi hita gabe sorminan tu ganup na humaling hita. Ingkon olo do hita pasiathon hata ni debata di bagasan ngolunta. Pasiathon hataNa berarti mangalehon sandok ngolunta diantoi jala diasi i Ibana. Ai haposan do hata i manogunogu hita sahat tu ujung ni ngolunta. Hata ni debata mangungkap rohanta laho mangargahon barita nauli i, jala huhut i do na papitahon haporseaonta.Hinorhon ni haporseaonta gabe togu, pita ma hita mangulahon huhut paboahon barita nauli i. Pos ma roham, laos boha pe sangkap ni portibion laho mangambat ho marbarita nauli sai na dongan ni Debata do ho. Alani ihuthon ma bagasNa i, ai hamonagan dohot haluaon do jaloonmu.\nSongon sada ina hamu, boha do cara muna laho marbarita nauli?\nMansai godang do jolma na mangambati hararat ni barita nauli i. Boha do sikapta mandompakhon jolma sisongoni?\nSongon jolma naung mian hita di hata ni Debata (barita nauli), molo pangunjunan di bagasan ngolum hea do di hamauliatehon hamu i? Boasa?\n6. Tangiang pangondianon/Syafaat\n7. Marende : BE. No. 361: 1-2 (Papungu Pelean)\n8. Tangiang Panutup.\nUjung Taon Huria, Minggu IV Nopember 2007\nNA MONANG I DO SOGOT MANEAN HARAJAON NI DEBATA\nTurpuk : Pagungkapon 21: 1 – 7\n1. Marende : B.E. No. 344: 1 + 8\nDi balik ni na tarida on adong dope inganan na dumenggan. Ndang tarpatudos gombaran ni na di banuaginjang sogot dohot naummuli di tano on. Sai marhusorhusor jala mubauba do las ni roha nang sitaonon di tano on. Tung so adong do na hot. Alai di Banuaginjang i: ndang adong be iluilu, hamatean, arsak, anggukangguk dohot na hansit.\nDiparade Debata do hasonangan na somartudosan. Diarahon do asa ganup jolma olo mangeahi jala masuk manginganhon. Dalan laho mamongoti ndada marhite huaso, hagogoon, habongaton manang marhite angkal bisuk ni hajolmaon. Ndang boi tuhoron marhite godang ni hepeng, manang dipahundul alani huaso na marhagogoon. Jala tung so boi do i jaloon mangasahon hahurangan manang marhite halosohon dohot halembaon. Sandok ndang boi masuk tu si halak na so marsitutu, na marlembalemba, na losok, na jais jala na raus.\nAla Harajaon ni Tuhan i do na tumimbo, na umbalga, na dumenggan, na sumonang jala na sohatudosan ingkon marsitutu jala lam margogo do hita mangeahi. Ndang jadi hita tondan manang lalap di tano on. Nang pe godang hasonangan dohot na uli di tano on, holan sangombas jala sambolus do i. Molo tung adong pe hasangapon dohot parsaulian di tano on, pesan do saluhutna i. Martingki do saluhut na adong di tano on, alai na hot ro disalelenglelengna do na naeng ro sogot.\nDiarahon do hita manghamonangkon losok, manghamonangkon biar, manghamonangkon hagiot, manghamonangkon roha na holongan di hepeng. Uju rongom sitaonon boi do papeol sieahan, uju dileai halak hita, naeng do hita tarela laho mamaloshon. Nang pe taboto sala olo do gabe taulahon binahen ni sitaonon. Olo do tarela hita maninggalhon hasintongan manggohi hasonangan parsatongkinan.\nHata ni Debata do panungkoli asa unang talupahon sieahan na dumenggan. Sotung tondan hita pasolhot diri tu hasonangan na manongtong binahen ni hasonangan parsatongkinan. Sotung talu hita binahen ni hajahaton ala ndang margogo haporseaon. Sotung putor pardalanan na tigor holan ala manghabit gogo dohot sinadongan. Ndang jadi sundat masuk tu hangoluan na manongtong binahen ni dai hataboon na pamogaphon.\nGodang do sipatinda rupa pangalalapi diportibi on. Dipaullophon portibi on do haulion sumansuman pasambarhon haporseaon. Marhite ragam ni tontonan (hiburan), ulaon dohot pangomoan, nunga godang halak manggadehon haporseaonna. Nunga lam torop na paonjaphon haporseaonna jumpa manjalo huaso dohot pangomoan. Olo do sundat halak marsaor dohot Debata ala ni adat, ala ni bisnis, alani kepanitiaan.\nJotjot do ndang margurasa haporseaon i mangadopi sitaonon. Sitaononta i gabe bonsir mandao sian Debata. Molo so gabe na niula mandele jala mandao sian punguan. Molo masa bala isara ni sahit tu pinahan, laos torop do nampunasa lilu mangantusi. Olo ma gabe mulak tu hasipelebeguon: manungkun datu manang mamangke ulaon haholomon asa malum sahit, asa sinur na pinahan, asa tamba pangomoan. Hape diigil turpuk on do hita asa tahamonangkon angka parungkilon i mangasahon Yesus Siparmonang i. Mangasahon Hata ni Yesus manahan ma hita mangadopi pangela ni portibi on. Botoonta ma: “umagon do marhansit di dalan hasonangan sian marsonangsonang manopot dalan hamagoan”.\n1. Angka dia ma na mangguga haporseaon ni halak Kristen di tingki na parpudi on?\n2. Aha do sibonsiri umbahen olo halak paonjaphon haporseaonna?\n6. Tangiang Pangondianon\n7. Marende: B. Ende No. 348: 1 + 4\n8. Tangiang Panimpuli\nPdt. Jansen Simanjuntak, STh (HKI Resort Siantar I)\nBina Wanita Minggu Advent I Tgl. 30 November 2008\n1. Marende : B.E.\n2. Tangiang Pahumai Turpuk : Maleaki 3 : 1-4\n“NA ROMA TUHAN I”\nDi ganup bulan Maret ta taringoti do “Doa Sedunia” dohot ari ‘Wanita Internasional”. Na dua namasa on diuluhon manang dipimpin sahalak parompuan do (Ina). Disiala on, gabe sada semangat do on di angka Ibana/parompuan laho patuduhon bahwa nasida selain ibu rumah tangga, berperan do nasida di segala bidang. Perikop on patorangkon tu hita, ima haororo ni sahalak pinarbaga-baga ni Debata, na gabe sahalak ‘Suruan” na ta paimaima laho paluahon angka keterikatan di ganup hak-hak ganup pribadi. Perikop on ditujuhon do on tu sude jolma, alai ditingko on godang do halak sala persepsi, seolah-olah holan tu ama manang baoa. Dibahen i, keberadaan ni boru-boru disandok inganan, dimasyarakat, di pemerintahan, tarlumobidi gareja peranan ni boru-boru gabe hurang tarida manang hampir di tiadahon. Aha do ulaning umbahen terjadi na songon i :\nSusunan masyarakat na paternalistik (Ama) sangat mempengaruhi bidang mitra kerja boru-boru.\nPersepsi naung gabe tradisi, bahwa boru-boru lobi berperan mangurusi rumahtangga.\nMemang boru-boru sandiri namambahen keberadaan na hurang berpengaruh di setiap inganan.\nGareja ndang mampu mangalehon kedudukan tu angka boru-boru.\nDi tingki on, nunga berusaha masyarakat manang pamarenta suang songon i nang gareja laho pamajuhon pihak parompun songon na pinarbaga ni ganup boru-boru. Alai nyata tabereng antara masyarakat dohot gareja sangat jauh bedana kedudukan ni boru-boru. Di masyarakat/pamarenta nunga torop na gabe uluan, bahkan Presiden nunga adong boru-boru, alai di gareja hampir so adong na gabe sahalak uluan.\nDison dipatorang perikop on tu hita ima sahalak pinaorbaga ni Debata, pataridahon sada hubungan ni Debata tu jolma. Didok dison “Suruangku” ima sahalak suruan na manatas angka dalan, padaohon angka abat-abat di haroroni Debata.\nAri harorona (Hari Tuhan), on ma ari na tung mansai holom situtu, alai tujuanna ndang na laho menghancurhon alai napaiashon, pataridahon, dia do na ias. Jadi hundul ma Ibana songon sipangalala dohot sipapita perak. Diharoro na i ma tangkas tarida ise do na ias manang nadaong. Jala ro Ibana laho manangkasi angka naung so ias, jala dung masa songon i haruar ma marhilong-hillong. Di haroro-Nai, masa ma angka panguhumi on di angka naung tarida (na so ias). Panguhumon masa ma tu angka Malim na di Bagas ni Debata, jala paiasonna ma nasida laho mangula ulaon na pinasahat ni Debata tu nasida.\nTorop do halak nuaeng paima-ima na jinanjihon ni Debata, ima suruan na naeng ro laho paiashon manang mamisahon na ias sian na so ias. Apalagi dibagasan tingki on hita manomunomu hatutubu ni Jesus. Nunga songon dia haradeonta manjangkon partingkion i. Manang asal ma marpesta. Adong do ta rasahon haroro ni Jesus di rohanta?. Turpukkon patorangkon, ima haroroni na pinarbaga-baga ni Debata, suruon nama sahalak sitastas dalan laho padaohon angka abat-abat. Beha do ulaning haradeonta, tarlumobi di angka boru-boru naung patar tabereng di tano on hadirionna na sai dianggap nomor pribadi. Torop do halak beranggapan bahwa molo ro hata mandok jolma, selalu husus baoa.\nJadi boru-boru hurang difungsihon. Sialani dipatorang do tu hita marhitehite turuk on. Ima pinarbaga bagani Debata laho mansoadahon manang manastas pandangan ni jolma taringot tu boru-boru, bahkan perlakuan ni jolma maradophon boru-boru naung mangkorhon tu diskriminasi. Jadi marhite turpuk on, asa unang be angka persepsi na beranggapan bahwa parompuan ima pengurus Rumah Tangga. Gabe patar ma hata ni Debata. “Manusia dalh perempuan dan laki-laki”. Adong baoa dohot boru-boru na pataridahon kesempurnaan ni jolma do i di sude dalan di rencana ni Debata. Ai molo taida sian segi panompaan, na parpudi ditompa Debata do na tumimbo derajat na, tontu boru-boru do na tumimbo derajat-na sian baoa, siala boru-boru di parpudi sian baoa di tompa Debata. Jadi ndang adong istilah direndahkan manang di junjung-junjung. Di bahen boru-boru ndang sian taplakni pat ni baoa, asa didege-dege, jala ndang sian simajujung na laho jujungon/sombaon na. Alai sian holi-holi parsitongaan, asa gabe sadalan udur mangula siulaon.\nDizaman on nunga tapaihut-ihut perkembangan ni angka boru-boru. Digoari ma i “Emansipasi-Emansipare = paluahon: hasadaron na tubu, bahwa boru-boru adong do hak pribadi selain songon isteri/ibu harus tetap pada tempatnya, asa gabe unang sipanegai hasadaron i. Jadi perikop on, ditujuhon tu sude jolma, borua dohot baoa. Rap rade ma baoa dohot boru-boru manjangkon haroroni ‘Suruan” na jinanjihon ni Debata. Ta parade ma sandok ngolunta di haroroni Ibana laho paluahon hita na so boi pataridahon hadirionta nasailaon di portibi on. Taulahonma nasa na boi ulaonta sahat ro diujung ni partingkian on. Hehe ma hamu angka boru-boru sian podomanmuna laho papatarhon hadirionmuna songon na didok ni Kristus tu hamu na.\n- Patorang hamu ma jolo na niantusanmuna taringot tu Kesetaraan Genden (Jaka Jender) ?!\n5. Tangiang Pangondian (Doa Syafaat)\n6. Marende : B.E. No.\n7. Tangiang Panimpuli.\n5 Oktober 2008 (Minggu XX Dung Trinitatis)\nNats : Jeremia 15: 10-16\nHalomohon Hata ni Debata asa Malua ho (Terimalah Firman Allah agar engkau selamat)\nLam mangantusi di hamaolon mangulahon tohonan na adong di ngoluna be.\nPangoloion sian nasa roha di joujou ni Debata\nNdang tarpangasahon holan pikkiran sambing laho mangantusi pambahenan ni Debata di ngolu ni hajolmaon.\nMarende : Buku Ende No. 174: 1+4 (Torop dope na siat)\nNdang sai sude ulaon (tugas) na dipasahat tu hita hombar tu silomo ni rohanta. Tarlumobi ma molo ulaoni mamboan godang resiko, apalagi nunga taboto keterbatasan ni kemampuanta laho mangulahonsa. Dungi muse, dung taulahon, ndang pintor tarida parbuena, ima lam mambahen hita olo naeng sumurut manang mandele. Loja pamatang jala olo susa pikiran laho mambahen asa tulus nian na niula i. Suang songon na masa diadopi panurirang Jeremia na sinuru ni Debata ibana paingothon bangso Israel ala naung marhaposan tu angka hata sipaotooto, manangko, mamunu, mangalangkup, manolon na tutu, manutung daupa tu Baal, mangihuthon debata sileban, diramuni nasida bagas joro ni Debata (bindu 7: 8-10), angka dakdanak papungu soban, mangopan api amaama, mandogili na niudi angka inaina laho mambahen juada di langit (persembahan bagi ratu sorga) jala diusehon tuak tangkasan di angka debata sileban (7: 18).\nSi Jeremia sahalak na bajar dope hatiha i manghilala hinadokdok ni ulaonna. Pola do ro angka baoa sian huta Anatot mamburu hosana asa unang be nian ibana manurirangi marhitehite goar ni Jahowa. Dihilala si Jeremia do na so adong hagogoonna maralohon angka jolma na so manghalomohon dirina. Didok ibana : Tudoshon birubiru dihilala dirina na tinogu tu pamotongan. Ndang mamoto rohana na ibana do hape tinuntunnasida i mandok : Tole itaago ma hau i rap dohot parbuena, jala itasiaphon ibana sian tano ni angka na mangolu, asa unang be ditaringoti halak goarna (11: 19). Nunga tung tarrimas situtu Debata mida hajahaton ni Israel pola do ndang sumuang be rohaNa so ingkon holan na paro uhum nama tu nasida. Didok Debata tu si Jeremia: “Tung sura pe jongjong si Musa dohot si Samauel di jolongku, laos so tagamon marpangulahi rohangku tu bangso on” (15: 1).\nMangihuthon pikkiran ni hajolmaon, dihilala si Jeremia do borat ni uhum na naeng masa tu pangisi ni Jerusalem: Mandate ma parompuan naung maranak pitu, tos ma hosana; nunga sundut mata ni ari tagan arian dope, angka na teba sian nasida pasahataonna tu podang di jolo ni musunasida (ay. 9). Lungun rohana ai gabe mamboan bura do dihilala rohana harorona tu bangsona sandiri. Alani i, disolsoli ibana inana naung manubuhon ibana tu hasiangan on, ai gabe baoa sibadaan dohot sironuan di sandok tano i ibana; so manang mangurang manang paurangkonsa, hape luhut nasida mamburai si Jeremia. Alai nang pe songon i diramoti Jahowa do hosana ai na mangulahon parsuruon ni Jahowa do Si Jeremia. Porsea situtu do ibana jala diparhatopot do hata ni Jahowa na mandok: “Sai na paluaonKu do ho asa sonang” (ay. 11). Bosi (ay. 12) ima gombaran ni jogal ni roha ni bangso i laho mangoloi hata ni Jahowa. Alai i pe, ndang sumurut rohana manogunogu bangso i.\nPangaleleon na tu si Jeremia laho mambuat hosana tung borat dihilala ibana alai nang pe songon i ndang mangalualu ibana tu angka na gogo di hasiangan on, holan tu Jahowa do ibana joujou, ai ala na mangulahon tona ni Jahowa do ibana manaon insakinsak (ay. 15). Sada pengakuan na ro sian Jeremia dung dihilala ibana holong dohot pambahenan ni Debata di ngoluna mandok : “Dung jumpang ahu hatamu, gabe husohali do i, jala hatamu do lomo ni rohangku ala naung targoar ahu tu goarmu, ale Jahowa Zebaot” (ay. 16).\nNang pe masa hamaolon di ngolu ni si Jeremia di tingki mengemban tugas na sian Debata ibana, ndada na ditadingkon Jahowa si Jeremia. Setia do Debata mandongani huhut mangurupi angka naposona na setia mangulahon parenta na tu ibana. Nang sipata pe masa hamaolon i, dalan ni Debata do i patuduhon huaso dohot holong ni rohana, jala asa tung sian nasa roha jolma i marsigantung tu Ibana. Si Jeremia na setia mangasahon goar ni Debata di ngoluna, monang do di paraloan i. Molo maporus jala marhaposan hita di HataNa jala joujou hita tu Ibana, sai na tangihononna do soaranta jala paluaonna hita sian hagogotan.\nSungkun-sungkun Diskusi :\nMarragam ulaon dipasahat Debata tu jolma i, hombar tu tingki dohot talenta na adong di ganup jolma i marguru tu lomo ni rohaNa. Antong, sebagai Ina di tongatonga ni huria nang di rumah tangga, aha tugas parsuruon na di pasahat tu hamuna?\nGodang do jolma di tikki otik dope umurna, maol manjalo tohonan haparhaladoon di huria. Mangihuthon pandapotmuna, boasa maol jolma i manjalo ulaon i, hape ia dung mulai suda gogona, adong do na sai girgir rohana gabe pangula ni huria.\nSebagai Ina, aha ma poda na boi dapotmuna sian turpukta on?\n5. Tangiang Pangondiano/ Syafaat\n6. Marende : (Papungu Pelean)\nPdt. Tony Hutagalung, MSc (Kantor Pusat HKI)\nMinggu, XXI Dung Trinitatis\nJAHOWA DO PANGALUALUANTA\nPsalmen 86 : 1 – 7\n1. Marende : BE. No. 228: 1-2\nPardalanan ni ngolu ni jolma i boi do sarupahononta songon sada solu na metmet na mardalan di tongatongah ni laut na bidang jala na bagas. Dison boi berengonta mansai godang ancaman na boi mangharomhon solu i. Ima sian galumbang na balga jala gogo dohot alago na mansai gogo situtu. Na di setiap tingki boi ro jala mangauphon solu dohot pangisina. Pardalanan ni jolma i pe suang songoni do, bahat jala godang do do angka na masa siboluson di na laho mandalani ari-ari ngolunta. Mansai godang masa jala songgop parungkilon dohot hasusaan dibagasan ngolunta on. Alai molo tung songgop pe tu hita parungkilon i ndada dalan ni Debata i laho manguhumi, pamatehon jolma i. Alai boi do parhatopotonta dalan ni Debata laho patoguhon hporseaonta. Ndada molo ro haporsuhon, sitaonon i gabe mandate, maheu pangkilalaanta, alai merhitehite sitaonon i gabe lam pita mata ni haporseaonta jala lam solhot hita tu adopan ni Debata. Kita tidak ingin pulang karena ada gelombang yang besar, akan tetapi mamfaatkanlah gelombang tersebut untuk mencapai tujuan. Marhitehite na masa tu hadirionta hagogotan i, boi do i mambaen sada semangat asa lam margogo hita mangula angka na denggan jala jou-jou hita tu Debata asa ro pangurupionNa.\nDi ragam ni parsorion i do si Daud lam tumangkas manindangi tringot di Tuhan i. Sai lam arga do panindangion na bulus sian ibana disoarahon tu Debata.Didok ibana do: “Pardenggan basa jala marpamuati roham, jala godang situtu do asi ni roham di sude angka na manjou Ho”. Lapatanna,dison ndang longkang mananh holang ibana marpasaoran dohot Debata tung manang aha pe diadopi ibana na masa i. Sai tu Jahowa do dialualuhon sude anggka hinaponjot, hagogoton na masa tu dirina. Diangkuhon si Daud do holan jahowa do na tuk boi mangurupi ibana diangka hasusaan i. Ai ndang dipaloas tondi i hita madabu binahen ni pangalaho na roa manang na jahat.Apostel paulus mandok: “Alai dipapatar Debata do tu hami marhite sian tondi i. Ai sude do didodo tondi i, ro di angka hasimoon ni Debata” (1 Kor 2:10). Marhitete tangiang ni si Daud tu adopan ni Debata, gabe tondi ni Debata do na tutu margogoihon si Daud di ragam ni parsorionna. Tondi ni Debata do na pasabam rohana manaon na hansit i. Sada pangalaho sitiruon na bagas sian si Daud mangurupi partondionta di tingki on i ma dihatindanghon ibana do: “ Asini roha dohot hasintongan do sude dalan ni Jahowa di angka na mangaradoti padanNa dohot angka panindangionNa” (Psalm 25:10). Dibahen i, songon halak Kristen na mangolu hita, ingkon rajumanta do, luhut pardalanan ni ngolu na tabolus di hasiangan on, asi ni roha do i dipasahat Debata na lam pahombarhon hita di dalanNa. Alani do dinasa ragam ni na masa di ngoluntaon ingkon alualuhononta do i tu Debata, asa di urupi jala di pargogoi hita di na mamolus ragam ni hasusaan i. Ingkon Jahowa do na manumpahi ragam ni ulaonta, asa dao hita sian hagogotan.\nSude do jolma manghasiholi adong haluaon di bagasan ngoluna, baik haluaon secara kelompok, keluarga, pribadi dohot na asing. Diramoti jala dipaeleng Debata do pinggolNa tu sude halak angka na ropasahathon alualuna, arsakna. Dipasahat si Daud do sude tu Debata ala dihaporseai ibana do Debata marhuaso paluahon ibana marhitehite hatigoran dohot holongNa. On pe, songon halak Kristen hita, ingkon do rajumanta bagas, ia parungkilon na masa di hita asing ni na sian sibolis adong do i marharoroan sian Debata dalanna laho maangkasi huhut patorashon haporseaonta asa lam benget hita disi. Holan on, di sude angka sipangarsahi roha i dohot parungkilon i naeng usungonta i tu Tuhanta i asa Ibana dongan jala margogoihon hita manuhuk huhut manaluhonsa. Ta dokma tu Ibana: Ale Tuhan sai tangihon ma joujounghu jala urupi ahu manaluhon ragam ni parungkilon on. Alani naeng ma bulus rohanta pasahathon nasa parungkilonta tu Tuhan i huhut asa porsea hita tu Tuhan i, paboa na marhuaso do Ibana hita sian nasa parungkilonta i.\nDiari na parpudi on tung godang do hita na mengalami ragam ni hagogoton dohot angka parungkilon. Tu ise do hita mangido haluaon ia masa tu hita angka hamaolon di pardalanan ni ngolunta?\nJotjot do tabege hata na mandok: pos roham di Tuhan i. Songon dia do rumang ni pos ni rohanta nueang tu Tuhan i?\nDia do tanda na paboa namarsihohot hita di Tuhan i?\n6. Marende : BE. No. 273: 3-4 (Papungu Pelean)\nMinggu, XXII Dung Trinitatis\nMARSIPASANGAPAN MA HAMU\nKolose 3: 18 – 23\n1. Marende : BE. No. 108: 1 + 3 HG\nSurat ni apostel Paulus na tu huria Kolose on di surat ibana tongon dibagasan hurungan do ibana tingki i. Tung di haringkothon apostel Paulus do manongos surat on, ala dibege ibana adong parpoda haliluaon na masuk tu huria i. Didok nasida, sisombaon do surusuruan ala “pengantara” ni jolma tu Debata surusuruan i. Ajaran ni nasida naasing mandok angka ruhutruhut ni hajahudion ingkon tongtong do dipadalan asa malua jolma sian dosa. Angka ajaran sesat on ma nanaeng paandaron, pabotohonon ni apostel Paulus tu huria i. Asa tongtong nasida mangolu jala marsada hhut mian dibagasan Jesus Kristus.\nDikesibukan ni keluarga di tingki parpudion laho mangalului ragam ni haporluan di tongatonga ni keluarga nunga maol situtu. Alani nunga hira so jumpang pe dialog (marsirarion), manang parsaoran di tongatonga ni keluarga. Disisi na asing nunga masibahen dohot masiboan dalanna be dohot lomona be anggota ni keluarga i. Nunga jarang be keluarga rap mangan, rap martangiang, rap marsirarion, rap mamingkirhon sadasada sipingkiran. Boi nama di tingkion, sada ama manang sada ina ndang pajumpang be dohot sada ianakhonna, ala tingki modom dope gellengna i, nunga borhat tu ulaon na, jala molo dung mulak muse, nunga sanga modom muse gelleng na i. Akibat ni na songoni tung godang do pangkorhonna tu na hurang denggan perkembangan ni dakdanak manang sunduk na umposo i.\nMolo tung masa hajugulon dohot hajahaton dohot angka pangalaho na melanggar uhum, isarani: mabuk, marjuji, ganjaon dohot narkobaon ra godangan i na hurang do komunikasi ni natoras tu ianakkon na. Disisi na asing natoras pakarashu mangajari ianakhonna jala hurang di pasangap natoras ianakhon nai ujungna gabe madabu tu ragam ni hajahaton. Molo tapamanat do godangan do na toras holan mambahen parenta manang oraora maradophon ianakhonna. Godang natoras, ndang gabe sorminan tu ianakhon, jala hurang penghargaan ni natoras maradophon aha na di ulahon ianakhon i. Contoh: Godang na ama holan naminum tuak ulaonna sampe mabuk, marhata na rorang alani gabe ndang marsangap ina dohot ianakhon nang pe naung anak boru gellengna i. Ndada holan maradophon ianakhon songoni tabereng, alai jojot do holan hata ni ama i si tagihonon di tongatonga ni keluarga . Alai sebalikna angka ina na karejo jala gumodang na sinarina sian ama gabe ndang di tangihon aha na didok ni sadasada ama. Hape i ma napinarsangap do ama i umbahen sangap ama manang keluarga i. Alani do di tongatonga ni keluarga ni halak Kristen ingkon tubu do roha na marsipasangapan antara ni ama tu ina, na toras tu ianakhon. Asa dapot na marsipasangapan porlu di tongatonga sifat na terbuka, jala olo manjalo pandapot ni ama, ina nang ianakhon. Unang maila na toras molo di paingot ianakhonna molo tung adong hahurangan ni na toras i. Ale ingkon rade do hita manjalo i, alana laho manjaga na toras i do i asa unang sanga madabu tu na humurang manang hailaoon.\nPorlu do natoras di sadasada tingki managihon angka hata dohot pandohan ni iankahon jala asa rap di hatai, asa jumpang hasadaon nang roha namarsipasangapan. Porlu do renunghonta adat ni hita Batak, na tardok sada arah sian na tuatua tu na umposo. Jotjotan do di hita halak Batak jumpang anggapan, ia anggka ina, sundut na umposo simemeon do jala ingkon sioloi ajar, ndang pola sitangihonon dope nasida. Ujungna angka ina i dohot naumposoi molo manghatai hurang sangap di ida angka ama. Hape ingkon sangap do baenon nasida songon dongan panean diharajaon ni Debata.\nDidok tu angka ama asa unang jungkin tu ina, unang di gintali roha ni ianakhon alai ingkon holong roha jala sangap nasida baenon. Sebalikna, angka ina ingkon sangap bahenonna amanta, ala amantai do ulu ni rumah tanggai songon Kristus ulu ni huria i. Molo pe gumodang pansarian ina sian ama, unang masa antong istilah namadok DKI manang di bawah ketiak istri, alai ingkon pangoloi do hita di nasida songon dalan pasangaphon nang hita pe asa marsangap. Nunga tingkina be ra hita mapingkir lebih maju, asa unang ma angka ianakhon i gabe sioloi ajar na pinaksahon, alai na marrumanghon parbue ni paniroion jala ala ni panghataion na denggan ma antara ni natoras dohot ianakhon i.\nMolo adong taboto sada ama holan na mabuk ulaonna, jungking maradophon ripena. Songon sada ina hita boha do baenonta pasangaphon i? jala boha do bahenonta manogunogu jolma sisongoni?\nMolo marsala ma ianakhonta mardophon natorasna, boha do baenonta paingothon nasida?\nSongon sada ina hamu, boha do sikap muna marodophon ama dohot ianakhon muna? Sangap do di bahen hamu nasida?\n7. Marende : BE. No. 103: 1 – 2 HG (Huhut Papungu Pelean)\nMinggu, XXIII Dung Trinitatis\nNDANG TARRAMPAS HAMATEAN ANGKA NA MANGHAPORSEAI DEBATA\nNats : Daniel 6: 19 – 24\n1. Marende : BE. No. 218: 1-2\n2. Tangiang Pamuhai.\nSar do barita do barita ni si Daniel di tongatongah ni harjaon ni Nebukadnesar dohot raja Darius, alani habisuhonna mambahen alus tu angka nipi. Lomobi ma tahe alani parsitutuon ni si Daniel na sai marhaposan jala marhaporusan maniop gomos Tuhan Debata. Ndang dipalua ibana Debata manang dia pe huaso manang jabatan na adong di ibana. Ndang mabiar ibana mago manang malua hahuasoon manang jabatan, holan pahothon rohana mida Debata. Sai tongtong do di bagasan serep ni roha si Daniel, jala Debata do tongtong di pasangap ibana. Nang pe dibagasan serep ni roha si Daniel sai godang do na mangiburu maradophon ibana, jala mangalului sindir asa susa ibana, alai ndang adong jumpang nasida manang hajahaton sada, ai haposan do ibana.\nDung dipasahat angka na mangiburu jala na manjorat si Daniel, jala dialuhon tu raja, marsurak do raja alani i, ala holong do rohana di si Daniel. Alai nunga tarihot raja di bahen aturan na binahenna atik pe so sintong i dihilala rohana. Boi do jojot keadaan na songonon tu hita, molo na dilehon halak tu hita usul pasangap hita, pahot wibawanta boi do lupa hita pangkorhonna tu na pajongjong hasintongan dohot haporseaon. Alai ia si Daniel ndang adong taida sada hata na manolsoli pambahnenanna, alai hohom do ibana pasahat dirina tu Debata na hinaporseaonna i. Diasupi musunai do si Daniel, asa haru didanggurhon tu bagasan godung parbabiatan. Dirimpu angka musuna i do naung marujung ngolu si Daniel, suda dagingna allangon ni angka singa i, hape jolma marsangkap dalanna, alai Debata do na pasauthon .Ndang di hahua singa i si Daniel ala disuru Debata do surusuruanNa manghuntam baba ni singai, asa unang di hahua ibana. Alai sebalikna musuna i do di parsurage angka babiat i.\nDisi ma taida: ndang tarampas ni jolma hamatean ni angka na manghaporseai Debata. Laos boha pe carana, malona dohot gogona laho marlatelate pamatehon donganna jolma, molo sai tongtong do di haposi Debata sai na mangolu do i rodi salelenglelengna. On pe, unang ma sai tarimpu hohom Debata so mangula tu angka na tigor roha tu Ibana. So tung taparlomo-lomo mambahen na so uhum tu angka naposo ni Debata. So tung neang rohanta mida angka jolma namarhaposan tu Jahowa. Parangenta nang ngolunta gabe parsombaon ma i tu Debata di bagasan Kristus, i ma taparangehon, unang mabiar hita disi, Debata do donganta ganup ari nang ganup tingki pe. Ndang tarhahua ni hamateani hita molo pos rohanta mardonganhon Debata. Alani do di dok di Epesus 3: 20 “Alai tarpatupa Ibana do andul lumobi sian na tapangido manang tapingkiri, hombar tu hagogoon na mangkorhon di bagasan hita”. Alani molo Debata donganta, ise margogo mangalo hita?\nDidok di 1 Korintus 10: 13b. “……Haposan do Debata, ndang loasonna hamu unjunan lobi sian gogo muna”. Namarlapatan do pandohonan on ia ngoluni jolma i ima ngolu na gok parungkilon dohot pangunjunan. Alai laos boha pe borat, bernit ni pangunjunan, sitaonon i molo mardongan Debata do hita ndada gabe mangkorhon hasesega manang hamatean i di bagasan ngolunta. Alai sebalikna lam papitahon, patoguhon haporseaonta do i maradophon Debata na tongtong manrgogoihon huhut mangondihon hita di sude ragam ni sitaonon i.\nOn pe, songon halak Kristen hita, ingkon do rajumanta bagas, ia parungkilon na masa di hita asing ni na sian sibolis, adong do i na marharoroan sian Debata dalanna laho manangkasi huhut patorashon haporseaonta asa lam benget hita disi. Holan on, di sude angka sipangarsahi roha i dohot parungkiloni naeng usungonta i tu Tuhanta i asa Ibana dongan jala margogoihon hita manuhuk huhut manaluhonsa. Ndada boi sirangon ni portibion hita sian Debata. Ndada boi tarsangkapan ni portibion laho pamatehon, menegai hita molo ndang di paloas Debata. Alani do didok di Andung 3:24 “Jahowa do parjambaranku, ninna tondingku, di bahen i marhaposan tu Ibana ma ahu”. Alani tadok ma tu Ibana: torang baen roha nami, togu haporseaon jala pasarep rohangku. Dongani au Tuhan, sondangi rohangki.\n1. Aha do jumolo di lului jolma i di bagasan ngoluna?\n2. Beha do ringkot ni roha ni jolma mangalului Debata?\n3. Diari parpudi on mansai godang taalami angka ragam ni parungkilon. Boha pandongion ni Debata di bagasan ngolum laho manuluhon hasusaan i?\n7. Marende : BE. No. 273 : 3 – 4 (Huhut Papungu Pelean)\n9. Tangiang Panimpuli.


25 | May | 2018 | Raja Mandidang Sitorus\nPosted in Budaya & Adat Batak on May 25, 2018| Leave a Comment »\nDisada ulaon Patua Hata/Marhusip nagogo disada luat di Sumatera nidohotan ni dongan dipaihutihut ninna panghataion ni Raja Parhata ni Paranak dohot Raja Parhata ni Parboru.\nNdung simpul sude namarsintuhu dihatai, didok Raja Parhata ni Parboru ninna asa diulaon unjuk i pasahaton ni Paranak Sirambe Manis tu nasida. Pangidoan i digabehon Raja Parhata ni Paranak.\nNB: Ulaon Unjuk di Jakarta.\nSimpul ma ulaon patua hata, di Jakarta do Tonggo Raja (ndang dipamasa Martumpol ala ndang masa dihuria nasida Partumpolon), diari mangihut naeng paradehon angka nahombar ma hasuhuton paranak.\nBingung ma nasida aha do jala tarsongon dia do Si Rambe Manis on ? Ditelepon nasida ma raja parhata i mangido panuturion taringot tusi. Raja Parhata i pe ninna ndang hantus alusna. Sandok parade hamu ma hepeng cadangan arga 10.000, 5.000 dohot 2.000, marnida di pesta i ma i haduan ninna mangalusi suhunan ni suhut i.\nAla hurang hantus alus i indok roha nasida, laho ma rohana manunghun tu naasing(second opinion). Tarjaha nasida gurathu di blog(internet) taringot tu angka paradaton, laos ditelp au jala marjanji pajumpa di lapo NATABOI diari manung nibuhul.\nPangantusionhu marhite panuturion dohot philosofi napinaandarni natuatua, ia Si Rambe Manis i tarsongon on ma :\nDi Bona Pasogit diulaon unjuk masa do pasahat angka panandaion mansai torop tu angka na patut indok roha ni Parboru (uduranna, dongan sahuta dohot horongni Hulahula dohot Tulang), digorai ma i sada sada jala dipasahat ma panandaion i.\nSipata (santabi ate) asal dipasahat ma songon i (ndang maramplop i jala sipata digopu hepeng i), olo do sipata “hira nadisampathon” nama pasahathon.\nGabe taringot au tingki marhasohotan lae tunggane di Sidikalang, au boru parlopes jala di suru hulahula i ma au pasahathon angka panandaion i tu angka naginoraan ni Parboru. Ala sai hutarui jala hupasahat sada-sada tu hundulan naginoaran jala nadipatudu nasida i, sipata ingkon boluson halak nahundul (maklum ma hita hundul diamak do), didok Raja Parsinabung ni Parboru: molo songonido bere andigan be sidung ulaon on, ndang sala bere sian nadao ma pasahat hamu, sahat do i ninna. Tarhatotong au ai ndang huantusi lapatanni nanidokna i, ro ma nanaeng hasahatanna i mandok, sampathon hamu ma hutanghup pe ninna, gabe hohom au ai indok rohanghu ndang pantun jala raja sisongon i.\nDipiga luat ndang songoni be dipamasa nasida. Molo tu Hulahula dohot Tulang dipasahat ma i tu hasahatanna alai molo tu Parboru dohot Dongan Sahuta didokma pasahat hamu ma Si Rambe Manis i.\nBoasa didok Sirambe Manis ? Ia rambe gelleng do parbuena alai godang sangharaung, natape nian ndang manis alai asom asom manis (hira permen nano nano).\nSi Rambe Manis marlapatan ma i sahali pasahathon ma Paranak, dipapungu ma sude isarana 100 amplop alai naeng ma nian “manis” isi ni amplop i.\nNinna natuatua panuturi i, somal namasa di Sumatera Sirambe Manis on 2:1, molo di pangido Parboru 100 amplop pasahatonni Paranak, annon alusan ni Parboru do marhite na pasahathon 50 amplop tu Paranak.\nTarsongon dia hatorangan tusi ?\nNapinasahat ni Paranak i, bagion ni Parboru ma i tu uduranna dohot dongan sahutana.\nBaliksa napinasahat ni Parboru i, bagionni Paranak ma i tu uduranna dohot dongan sahuta.\nBoha do praktek ni on di Jabodetabek ?\nDi Jabodetabek hira na somasa do pandohan Si Rambe Manis on, alai na tudos tusi ima natagoari Pinggan Panganan sian Paranak tu Parboru, Ulos ulos sian Parboru tu Paranak. Somal tadok masinanghohi balatukna be alai masitariparan. Marlapatan ma i Parboru ma umbotosa torop ni uduranna dohot dongan sahutana, baliksa Paranak ma umbotosa nasida. Molo di Jabodetabek sahat do i tu hasahatanna, hape ninna di Bonapasogit dohot di laut parserahan Sumatera, olo do ninna ndang sahat i tuhasahatanna ala sipata ninna laos disanghui Raja Parhata i do i ninna 🙂 (nda binoto toho manang daong i, atik gait ni namandok i do ra ).\nTaringot tu horongni Hulahula dohot Tulang, Pinggan Panganan dipasahat tingki pasahat Upa Tulang suang songoni tingki pasahat Tintin Maranghup.\nPangarimpuni: Pandohan Si Rambe Manis ndang somal di Jabodetabek alai tudos tusi ima Pinggan Panganan tu Parboru, Ulos ulos tu Paranak.\nDihamu natuatuanami tuturi hamu hami, atik tung adong pangantusion na marimbar asa lam dasip pangantusionhu.\nDiharadeonmuna manuturi, parjolo pinasahat mauliate godang.\nSampe Sitorus (A.Agam).


I No Fany, Saya Dornauli – Amani Partogi\n← Ro ma Hamu\nKekacauan Tarombo →\nI No Fany, Saya Dornauli\nPosted on 5 April, 2011 by Hendry Lumban Gaol\n“You, funny” ninna sahalak bule tu inanta partiga-tiga dipintu ni onan.\n“No, Ser” ninna nanJatikkos –panggoaran ni inantai–mangalusi, alai mekkel ibana, dipatudu iponna na marsap debban. Hut muse diantoi ibana angka bule na mamolus i manjajohon boniagana, salak, mangga nang akka na asing.\nBohama namarboniaga, ikkon malo-malo do mambuat rohani panuhor asa sai ro be. Dang songon halak rupani, ala so saut di tuhor olo dibursikkon partiga-tiga i. Ia so i dipahata-hata,–marhata met-met– sian pudi, didok, anggo so marhepeng do unang niargaan tiga-tiga ni halak. Jora halak, ia so i gabe tu parbadaan.\nDang sadia leleng, ro muse bule na asing, mamoto ibana ,mekkel nasida mida nanJatikkos, sipata manortor do ibana hut dijouhon “Mangga Ser, Mangga Ser”\nMekkel bule on, “You Funny” ninna.\n“No Ser” ninna nanJamordong mangalusi “Weee Dainang, diantusi halahon do naeng hatakkon, Na ma Na,… alang hamu jo boras ni mangga on”ninna muse. Anggo apala bahasa inggris i antong, ba holan na piga kababa ima diboto ibana, No, Yes, Gutmoning, nang akka gut-gut na asing sian i. Ai ipe da nga taho i?.\nAri lam hos, marhusor NanJantikkos padenganhon mandarna dungi dipadippu boniagana asa narupe annon hallungonna lao mulak. Diranap dao tu jolo di ida dompak onanan, tung mansai ribur situtu. Piga-piga bule marsibolusan diparrohahon NanJatikkos. Ganup mekkel nasida dibaen NanJatikkos sai didok “You Funny” alai mangupir ibana ” No, Ser” ninna.\n“Tuani ma ro ho anggi, nga tung manombo sahit gontinghu manghidati mangga on, urupi ma jo au” ninna NanJatikkos tu sahalak dakdanak parsikkola. Ninna maenna i.\nDiarga bule on muse mangga on, dungi dianggo tarutung, diangkat muse honas on, marmassam ma tahe pangalahoi di ida ibana. Sai naeng do dipatorang NanJatikkos boha do mandok na tonggi. Dungi naeng muse dipatorang ibana bohado mandok, alani tonggina honas on, godang do diharat bagudung, tarsongon na pinatedek na tu bule i. Ala dang tolap ibana dipasuman ma soara ni pidong, herek nang na asing. Ido asa mekkel bule i. “You Funny” ninna dung naeng lao nasida.\n“Yes..yes..you funny” ninna bule on muse.\nAla di ida maenna on rupani songon na marsoal namboruna on, dijonohi ma, disukkun aha namasa.\n“Ah, lioat on, Anggi, bule on, sai maos iba didok si Panny, ai da si Dornauli do goarhu, patorang jo anggi, dang si Fany au, si Dornauli do, ai na suman do bohikku tu si Fany ni parumaen ni amang par-masin an?, patorang jo anggi, patorang..” ninna ibana, hut didok “No Fany, … No fany Ser,..Dornauli…Dornauli, horas ma…horas” hut ditudu tu andorana.